…. sz. napirend

Előterjesztve:

Költségvetési, Pénzügyi és Vagyonnyilatkozatokat Ellenőrző Bizottsághoz

# E L Ő T E R J E S Z T É S

**a Képviselő-testület 2016. június 16-i rendes ülésére**

**Tárgy: Javaslat a Budapest Főváros II. Kerületi Önkormányzat 2015. évi maradványának felosztására és a 2016. évi költségvetésről szóló 5/2016. (II. 26.) rendelet módosítására**

**Készítette: Szigetiné Bangó Ildikó**

 **pénzügyi irodavezető**

**Látta: Dankó Virág**

 **alpolgármester**

**Látta: dr. Szalai Tibor**

**jegyző A rendelet tárgyalása**

 **zárt ülést nem igényel.**Tisztelt Képviselő-testület!

Az államháztartásról szóló 2011. évi CXCV. törvény 86. §-ában és az államháztartásról szóló törvény végrehajtásáról szóló 368/2011.(XII. 31.) Kormányrendelet 155. §-ában foglaltak alapján előterjesztésünk I. részében javaslatot teszünk a 2015. évi maradványának felosztására és a tárgyévi költségvetésbe történő beemelésére.

Az előterjesztésünk II. részében az átruházott hatáskörben hozott döntések alapján elvégzett előirányzat módosítások és átcsoportosítások költségvetési rendeleten történő átvezetését kezdeményezzük.

**I. Rendeletmódosítási javaslatok a maradvány felosztása alapján:**

Az elmúlt évi gazdálkodásról szóló beszámolóban önkormányzati szinten a 2015. év maradványa 5 207 058 eFt összegben került megállapításra és elfogadásra.

Az önkormányzati szintű 2015. évi maradványból 126 423 eFt az intézményeknél - ide nem értve a Polgármesteri Hivatalt - keletkezett. A megképződött előirányzat-maradványok intézmény-csoportonkénti bontását az előterjesztés 1.-2. számú mellékletben mutatjuk be. Az intézmények maradványának felülvizsgálatának megállapításait az előterjesztés 3.-4. számú mellékleteiben mutatjuk be. A felülvizsgálat a gazdasági szervezettel nem rendelkező intézmények tekintetében 45 914 eFt összegű kötelezettséggel terhelt maradványt állapított meg, valamint az ezen intézményeket érintő döntések nyomán 39 432 eFt összegben jelentkező jogosnak minősített többletfeladat finanszírozására teszünk javaslatot. Ezek biztosításához az intézményi körben keletkezett 45 914 eFt maradványon túl 39 432 eFt támogatás kiegészítésére van szükség az önkormányzat feladatain képződött maradvány terhére. A gazdasági szervezettel rendelkező Egészségügyi Szolgálat 61 922 eFt kötelezettséggel terhelt maradványait teljes egészében a nála megképződött 80 509 eFt maradvány biztosítja. Az intézmény a szabad maradványa terhére orvosi gép-műszer beszerzést valósíthat meg 18 587 eFt összegben.

A Polgármesteri Hivatal 2015. évi gazdálkodása alapján 39 544 eFt összegű maradvány képződött. A Hivatal kiadási előirányzat maradványainak összege (5. számú melléklet 5. oszlopa) ugyan 428 720 eFt összegű, de ezek felülvizsgálata során csak 95 245 eFt minősült kötelezettséggel terhelt maradványnak, így 55 701 eFt támogatás kiegészítésére van szükség az önkormányzat feladatain képződött maradvány terhére. A kiemelt előirányzatokra visszaadni javasolt maradványok összegét az 5. számú melléklet 6. oszlopában mutatjuk be.

Az Önkormányzat költségvetési szervhez nem tartozó feladatai vonatkozásában 5 041 091 eFt maradvány képződött a kiadási előirányzat-maradványok mellett az intézményi finanszírozások le nem utalt részéből, valamint a közhatalmi és a felhalmozási bevételeken képződött többletbevételek összegéből. E maradvány felosztásánál 3 875 551 eFt összegű kiadási előirányzat maradványt (6. számú melléklet 5. oszlopa) kellett felülvizsgálnunk abból a szempontból, hogy az kötelezettséggel terhelt-e, vagy szabad maradványnak minősíthető. A felülvizsgálatnál nem vettük figyelembe az intézményfinanszírozás 511 270 eFt összegű maradványát, mivel a költségvetési szerveknél képződött maradványt a fentebb részletezett finanszírozási módon egészítjük ki a szükséges mértékig. A 2016. évi eredeti költségvetésében 993 513 eFt összegű szabad maradvány igénybe vételére már javaslatot tettünk, így a jelenlegi felosztásnál ezt is figyelembe vettük.

A személyi juttatások és azok járulékainak 22 546 eFt összegű maradványából 8 543 eFt összegű maradvány visszaadására teszünk javaslatot a kötelezettséggel terhelt maradványok biztosítása miatt.

A dologi kiadások 682 820 eFt összegű maradványából 217 483 eFt összegű maradványt minősítettünk kötelezettséggel terheltnek. Ezeket az előterjesztés 6/a. számú mellékletében mutatjuk be részletesen. Nagyobb mértékű szabad maradványok a peres ügyekhez betervezett kereten (68 870 eFt), a működtetett intézmények költségeinél elért megtakarításoknál (76 344 eFt), a bevételekhez betervezett áfa-befizetési kötelezettségeknél a visszaigénylési pozíciók kedvező alakulása miatt (112 535 eFt), valamint a parkoltatási és a vagyongazdálkodási feladatokon elért megtakarítások, ill. végleges feladatelmaradások okán (108 000 eFt) keletkeztek. Ezen szabad maradványok terhére került beemelésre a 2016. évi eredeti költségvetésbe 357 150 eFt összegű forrás.

Az egyéb működési célú támogatási kiadások 58 688 eFt összegben nem teljesült kiadásaiból 39 322 eFt összegű maradvány visszaadására teszünk javaslatot. A II. Ker. Kulturális Közh. Nonprofit Kft. működési célú támogatásának kiegészítését javasoljuk a benyújtott üzleti terv alapján, amelyet a Képviselő-testület 2016. április 26-i ülésén el is fogadott. Ezek jogcímenkénti részletezését a 6/a. számú melléklettartalmazza.

Az egyéb felhalmozási célú támogatásokként tervezett kiadásokhoz kapcsolódóan 256 807 eFt összegű a maradványunk, amelyből 181 724 eFt kötelezettséggel terhelt. A 2016. év eredeti költségvetése a képződött maradvány terhére tartalmazza a Budapest Komplex Integrált Szennyvízelvezetés projekt kerületi önrész összegét biztosító 68 237 eFt előirányzatot. A jelenleg visszaadni javasolt jogcímek és azok összegeinek részletezése a 6/a. számú mellékletben található.

A 2015. évre betervezett felújítási feladatokhoz kapcsolódóan 15 282 eFt összegű kiadás nem került felhasználásra, amelyek elsősorban lakás felújítási feladatokhoz kapcsolódtak. Ezek a feladatok azonban a 2016. évi eredeti költségvetésben ismét szerepelnek, így maradványukat nem javasoljuk visszaadni. 2 159 eFt összegben azon feladatok maradványát javasoljuk biztosítani, amelyek befejezése, illetve pénzügyi teljesítése a 2016. évben történt meg.

A 2015. évi beruházási feladatok előirányzatából 1 812 742 eFt-ot nem költöttünk el az előző évben. Kötelezettséggel terhelt maradványok összege 1 604 510 eFt, míg 192 067 eFt összegben meglévő feladatokhoz kapcsolódóan jelentkező többlet-igényeket, illetve új feladatokat javaslunk felvenni. Ezek részletezését a 6/b. számú melléklet tartalmazza.

A 2015. évben tartalékként kezelt kiadási előirányzatok év végi záró értéke 864 274 eFt. E maradványból a konkrét feladatokon jelentkező maradványokat 292 500 eFt összegben a 2016. évi eredeti költségvetés már tartalmazza, így most a felhasználási kötöttséggel bíró maradványok visszaadására teszünk javaslatot. Visszaadni a kötött felhasználású talajterhelési díj bevétel maradványát, illetve a közbeszerzésekhez kapcsolódóan befizetett, de visszafizetési kötelezettséggel kezelt biztosítékokat javasoljuk. Ezek összege 84 572 eFt. A nem konkrét feladathoz kapcsolódó keretek maradványainak igénybe vétele nyújt lehetőséget a 2016. évi bevételek terhére, a korábbi évek előirányzataitól elmaradó szintű „Fejlesztések”, ill. „Pályázati önrész” jogcímek előirányzatainak kiegészítésére. Az „ITS III. Pesthidegkúti uszoda” jogcím előirányzatának növelésére a Képviselő-Testület 144/2016. (IV. 26.) döntése alapján teszünk javaslatot.

A további kiemelt előirányzatokra és feladatokra visszaadni javasolt maradványok összegét a 6/a. számú mellékletben mutatjuk be.

Jelen előterjesztésünk I. részében az össz-önkormányzati szinten megképződött, de még figyelembe nem vett 4 213 545 eFt összegű 2015. évi maradvány tárgyévi költségvetésbe történő beemelésére tettünk javaslatot.

**II. részében az átruházott hatáskörben hozott döntések alapján elvégzett előirányzat módosítások és átcsoportosítások miatti rendeletmódosítási javaslat**

Az államháztartásról szóló 2011. évi CXCV. törvény 34. §-ában és az államháztartásról szóló törvény végrehajtásáról szóló 368/2011.(XII. 31.) Kormányrendelet 42. §-ában foglaltak alapján előterjesztésünkben javaslatot teszünk a 2016. március 31-ig végrehajtott saját- és átruházott hatáskörű előirányzat átcsoportosítások és módosítások költségvetési rendeleten történő átvezetésére.

E rendeletmódosítási javaslatban foglalt előirányzat változtatások körébe tartoznak

- az Önkormányzati feladatok vonatkozásában a

* Képviselő-testület döntésinek végrehajtásából adódó előirányzat átcsoportosítások,
* Képviselő-testület által átruházott hatáskörben hozott átcsoportosítások,
* saját hatáskörű előirányzat változtatások,

- a Polgármesteri Hivatal vonatkozásában a

* felügyeleti szerv hatáskörébe tartozó módosítások,
* saját hatáskörű előirányzat változtatások,
* az intézményeket érintően az adott időszakban végrehajtott felügyeleti szervi hatáskörébe tartozó előirányzat módosítások.

**Előirányzat módosítások részletezése**

A fentiek szerinti előirányzat módosítások hatásaként az önkormányzat 2016. évi érvényes költségvetésének bevételi és kiadási főösszege - egyenlegében – 4 045 945 eFt-tal növekedett.

A költségvetés **finanszírozási** bevételi és kiadási főösszegének növekedéséből 3 900 000 eFt összegű módosítás az Önkormányzat átmenetileg szabad pénzeszközeinek kamatozó kincstárjegyben - forgatási céllal - történő elhelyezéséből adódik, így az nem jelent többlet bevételt, illetve kiadást, de a gazdálkodási szabályok szerint ezen pénzmozgásokat is meg kell jeleníteni a költségvetésben.

A **költségvetési** bevételi főösszeg 145 946 eFt összegű növekedéséből 135 294 eFt összegű módosítás az Önkormányzat, 8 989 eFt összegű módosítás a Polgármesteri Hivatal, 1 663 eFt összegű módosítás pedig az intézmények feladatainak ellátásához kapcsolódóan került végrehajtásra. Az Önkormányzatnál keletkezett bevételből 55 714 eFt az intézmények által ellátott feladatokhoz kapcsolódott, így ez az összeg intézményfinanszírozás keretében leadásra került az érintett intézmények költségvetésébe.

A **költségvetési** kiadási főösszeg növekedésből 14 839 eFt összegű emelkedés a Polgármesteri Hivatalnál, 122 435 eFt összegű bővülés pedig az egyéb intézményeknél végrehajtott módosítások hatásaként keletkezett, amelyekből 120 772 eFt összegre intézményfinanszírozás nyújtott fedezetet. A nem intézmények által ellátott önkormányzati feladatokon megtervezett előirányzatok egyenlegében 8 672 eFt-tal növekedtek, mivel a 79 580 eFt összegű külső forrás terhére végrehajtott növekedés mellett 70 908 eFt összegű előirányzat az intézményhálózatba leadásra került, mivel mind a feladatok, mind a kiadások ott realizálódtak.

A fenti módosítások jogcímenkénti részletezését a bevételeket érintően az 7. és a 9. számú melléklet, a kiadások vonatkozásában pedig a 8. és a 10. számú melléklet tartalmazza.

A gazdasági szervezettel nem rendelkező költségvetési szervek, valamint az Egészségügyi Szolgálat vonatkozásában az adott időszakban nem történt saját hatáskörben végrehajtott előirányzat módosítás, a felügyeleti hatáskörű előirányzat változtatások intézményenkénti bontását az 11. és a 12. számú mellékletben mutatjuk be.

Kérjük a Tisztelt Képviselő-testületet az előterjesztés megtárgyalására és az előirányzat változások figyelembevételével elkészített rendeletmódosítási javaslatnak megfelelően a rendelet megalkotására.

A rendelettervezetet megtárgyaló bizottság állásfoglalását a Képviselő-testület ülésén ismerteti.

## Budapest, 2016. június 13.

Dr. Láng Zsolt

polgármester

**A …. oldalon kezdődő rendelet elfogadása minősített többségű szavazást igényel.**

Budapest Főváros II. Kerületi Önkormányzat Képviselő-testületének
 /2016. (…….) önkormányzati rendelete az Önkormányzat 2016. évi költségvetéséről szóló

5/2016.(II. 26.) önkormányzati rendelet módosításáról

|  |  |
| --- | --- |
| Jelenlegi szabályozás | Javasolt módosítás |
| 1. §(1) A Képviselő-testület a Budapest Főváros II. Kerületi Önkormányzat 2016. évi költségvetésénekköltségvetési bevételi főösszegét 15 571 403 ezer forintban költségvetési kiadási főösszegét 16 564 916 ezer forintban költségvetési egyenlegének összegét - 993 513 ezer forintban finanszírozási kiadásának összegét 0 ezer forintbanállapítja meg.A 2016. évre tervezett költségvetési hiány és a finanszírozási kiadás összegét a Képviselő-testület 993 513 eFt összegű maradvány igénybevételével finanszírozza.2. §(1) Az 1. § (1) bekezdésében jóváhagyott kiadásokból 2016. évbenI. Általános tartalék 75 225 ezer forint,1. Céltartalékok 1 423 300 ezer forint,

a) működési céltartalék 138 200 ezer forint,b) felhalmozási céltartalék 1 285 100 ezer forint.7.§(2) Az (1) bekezdésben meghatározott egyedi értékhatárt el nem érő felhasználások vonatkozásában a polgármesternek önálló jogot biztosít az alábbi források tekintetében:1. I./1. „Polgármester saját kerete”,
2. I./2. „Alpolgármester saját kerete”,
3. I./4. „Pályázatokkal kapcsolatos feladatok”,
4. I./5. „Testvérvárosi kapcsolatok”,

5. II./a/2.„Működési tartalék”,6. II./a/3. „Központi karbantartási keret (intézmény- hálózathoz)”,7. II./b/1. „Havaria keret”,8. II./b/2. „Társasházak felújítása”,9. II./b/3. „Társasházak felújítása- önkormányzati tulajdon után” 10. II./b/4. „Fejlesztések előkészítése” 11. II./b/5. „Fejlesztések” 12. II./b/8. „Pályázati önrész” 13. II./b/9. „Óvodai férőhelyek bővítése” 14. II./b/10. „Háziorvosi rendelők felújítása” 15. II./b/11. „Integrált Városfejlesztési Stratégia II. akcióterülete” 16. II./b/12. „Integrált Városfejlesztési Stratégia III. akcióterülete” 17. II./b/13. „Hidegkúti temetkezési emlékhely kialakításának előkészítése” 18. II./b/15. „Épületbontások és telekrendezések”. | **1. §**Az **R** 1. § (1) bekezdése az alábbiak szerint módosul:(1) A Képviselő-testület a Budapest Főváros II. Kerületi Önkormányzat 2016. évi költségvetésénekköltségvetési bevételi főösszegét 15 717 349 ezer forintban költségvetési kiadási főösszegét 20 220 345 ezer forintban költségvetési egyenlegének összegét -4 502 996 ezer forintban finanszírozási kiadásának összegét 4 604 061 ezer forintbanállapítja meg.A 2016. évre tervezett költségvetési hiány és a finanszírozási kiadás összegét a Képviselő-testület 5 207 057 eFt összegű maradvány, 3 900 000 eFt összegű forgatási célú belföldi értékpapír beváltásából származó finanszírozási bevétel igénybevételével finanszírozza.**2. §**Az **R** 2. § (1) bekezdése az alábbiak szerint módosul:(1) Az 1. § (1) bekezdésében jóváhagyott kiadásokból 2016. évben**I. Általános tartalék 72 968 ezer forint**,**II. Céltartalékok 2 082 908 ezer forint,****a) működési céltartalék 92 322 ezer forint,****b) felhalmozási céltartalék 1 990 586 ezer forint.****3.§**(1) Az **R** 7. § (2) bekezdése az alábbiakkal egészül ki:**19. II./b/16. „Várakozóhelyek megváltása”,****20. II./b/17. „Talajterhelési díj kötött felhasználású kerete”,****21.  II./b/18. „Közbeszerzésekhez kapcsolódó kötelezettségek fedezete”.****4. §**Az R. mellékletét képező 1-17. sz. táblák helyébe e rendelet 1-17. sz. táblái lépnek.**5. §**E rendelet a kihirdetését követő 8. napon lép hatályba. |

Budapest Főváros II. Kerületi Önkormányzat Képviselő-testületének
…/2016. (…. ...) önkormányzati rendelete az Önkormányzat 2016. évi költségvetéséről szóló 5/2016.(II. 26.) önkormányzati rendelet módosításáról

Budapest Főváros II. Kerületi Önkormányzat Képviselő-testülete Magyarország Alaptörvénye 32. cikk (2) bekezdésében, 32. cikk (1) bekezdés f) pontjában, valamint az államháztartásról szóló 2011. évi CXCV. törvény 34. § (1) bekezdésében kapott felhatalmazás alapján az alábbiak szerint módosítja Budapest Főváros II. Kerületi Önkormányzat 2016. évi költségvetéséről szóló 5/2016. (II. 26.) önkormányzati rendeletét (továbbiakban: **R**).

**1. §**

Az **R** 1. § (1) bekezdése az alábbiak szerint módosul:

„A Képviselő-testület a Budapest Főváros II. Kerületi Önkormányzat 2016. évi költségvetésének

 költségvetési bevételi főösszegét 15 717 349 ezer forintban

 költségvetési kiadási főösszegét 20 220 345 ezer forintban

 költségvetési egyenlegének összegét -4 502 996 ezer forintban

 finanszírozási kiadásának összegét 4 604 061 ezer forintban

állapítja meg.

A 2016. évre tervezett költségvetési hiány és a finanszírozási kiadás összegét a Képviselő-testület 5 207 057 eFt összegű maradvány, 3 900 000 eFt összegű forgatási célú belföldi értékpapír beváltásából származó finanszírozási bevétel igénybevételével finanszírozza.”

**2. §**

Az **R** 2. § (1) bekezdése az alábbiak szerint módosul:

„Az 1. § (1) bekezdésében jóváhagyott kiadásokból 2016. évben

I. Általános tartalék 72 968 ezer forint,

II. Céltartalékok 2 082 908 ezer forint,

a) működési céltartalék 92 322 ezer forint,

b) felhalmozási céltartalék 1 990 586 ezer forint.”

**3. §**

Az **R** 7. § (2) bekezdése az alábbiakkal egészül ki:

 „19. II./b/16. „Várakozóhelyek megváltása”

 20. II./b/17. „Talajterhelési díj kötött felhasználású kerete”

 21.  II./b/18. „Közbeszerzésekhez kapcsolódó kötelezettségek fedezete”

**4. §**

Az **R** mellékletét képező 1-17. sz. táblák helyébe e rendelet 1-17. sz. táblái lépnek.

**5. §**

E rendelet a kihirdetését követő 8. napon lép hatályba.

|  |  |
| --- | --- |
| Dr. Láng ZsoltPolgármester | dr. Szalai Tiborjegyző |

**Általános indokolás**

A Budapest Főváros II. Kerületi Önkormányzat 2016. évi költségvetési rendeletének módosítása az államháztartásról szóló 2011. évi CXCV. törvény 34. §-ában kapott felhatalmazás alapján, a 2015. évi maradvány fel nem használt összegének beemelése miatt vált szükségessé.

# Részletes indokolás

1.§ A végrehajtott módosítás következtében kialakult kiadási és bevételi főösszegeket határozza meg.

2.§ Az 1. §-ban jóváhagyott kiadási főösszegből elkülönített tartalékokat mutatja be.

3.§ Az átruházott jogköröket egészíti ki az új jogcímek vonatkozásában.

4.§ Az 1.§-ban jóváhagyott 2016. évi főösszegek bontásait tartalmazza.

5.§ A rendelet hatályát határozza meg.